**Oskar Lutsu huumoripreemia** on auhind, mida antakse stipendiumina välja 1987. aastast Palamusel. Esimene huumoripreemia laureaat kuulutati välja Oskar Lutsu 100. sünniaastapäeva pidustustel 5. jaanuaril 1987. Selleks oli Priit Aimla. Auhinda ei antud välja 1991. ja 1992. aastal. 

Stipendiumi eesmärk on ergutada ja avaldada Palamuse rahva poolehoidu eeskätt kirjutavatele humoristidele. Stipendium antakse ühele inimesele või loomingulisele kollektiivile, kes on eelmise aasta jooksul enim rahvast naerutanud. Stipendium antakse pidulikult üle Palamusel ja seda tehakse tavaliselt naljakuus ehk aprillis. Alates 2003. aastast toimub preemia üleandmise tseremoonia Palamuse rahvamajas.

Oskar Lutsu huumoripreemia stipendiumi annab välja Palamuse Kultuur koostöös Jõgeva vallavalitsusega. Stipendiumina laureaadile üle antav summa koguneb suuresti huumorisõprade – üksikisikute ja asutuste-ettevõtete – annetustest. Ettepanekuid huumoripreemia saaja osas saab teha igaüks, laureaadi valib välja korraldustoimkond.

Ajalugu
-------

Humoristide oma aastapreemia väljaandmise mõte tekkis 1986. aastal huumoriajakirja Pikker toimetusel. Ettepanekuga oli kohe nõus tolleaegse Kevade kolhoosi juhatus. Preemia žürii koosseisus oli peale Kevade kolhoosi ja Pikri toimetuse esindatud ka Kirjanike Liit. Preemiasummast pani kolm viiendikku välja kolhoos ja kaks viiendikku Pikri toimetus. Ka diplomi kujundas Pikri toimetus. Esimene laureaat — Priit Aimla — kuulutati välja Oskar Lutsu sajanda sünniaastapäeva pidustustel 5. jaanuaril 1987.

1991. ja 1992. aastal preemiat välja ei antud. 1992. aastal otsustasid Palamuse rahvamaja ja Palamuse O. Lutsu Kihelkonnakoolimuuseum traditsiooni asutustest, ettevõtetest ja eraisikutest annetajate toetusel taastada. Viies huumoripreemia anti välja 1993. aastal.

Aastatel 2008–2018 andsid huumoripreemiat kahasse välja MTÜ Sokuturi ja Palamuse vallavalitsus. Viimane oli preemia peamine toetaja. Ülejäänud preemiasumma kogunes vabatahtlike annetustest. Samuti toetas ettevõtmist Eesti Kultuurkapital.

Alates 2019. aastast on huumoripreemia väljaandmisel eestvedajaks Jõgeva valla hallatav asutus Palamuse Kultuur.

Preemia laureaadid
------------------

1. 1987 – Priit Aimla
2. 1988 – Vladislav Koržets
3. 1989 – Priit Pärn
4. 1990 – Lauri Leesi
5. 1993 – Kirill Teiter
6. 1994 – Andrus Kivirähk
7. 1995 – Mägra Märt (Evald Jõgis)
8. 1996 – Toomas Kall
9. 1997 – Erkki Kõlu
10. 1998 – Mart Juur
11. 1999 – Urmas Nemvalts
12. 2000 – Ants Kasesalu
13. 2001 – Margus Abel
14. 2002 – Eino Baskin
15. 2003 – Luule Komissarov
16. 2004 – Peeter Oja
17. 2005 – Jüri Tuulik
18. 2006 – Ita Ever
19. 2007 – Margus Konnula
20. 2008 – Gaute Kivistik
21. 2009 – Peep Pedmanson
22. 2010 – Tõnu Aav
23. 2011 – Ott Sepp
24. 2012 – Anne Paluver
25. 2013 – Märt Avandi
26. 2014 – Jan Uuspõld
27. 2015 – Villu Kangur
28. 2016 – Martin Algus
29. 2017 – Raivo E. Tamm
30. 2018 – Gert Kiiler
31. 2019 – Urmas Lennuk
32. 2020 – Argo Aadli
33. 2021 – Helene Vannari
34. 2022 – Tõnis Niinemets
35. 2023 – Kait Kall
36. 2024 – Tiit Sukk

Viited
------

1. ↑  Koks, Berit. Lutsu huumoripreemia väljaandmisel on pikad traditsioonid. Vooremaa, 11. aprill 2015.
2. ↑  Tänavuse Oskar Lutsu huumoripreemia saab Argo Aadli. Eesti Päevaleht, 28. veebruar 2020.
3. ↑  Oskar Lutsu huumoripreemia. Õhtuleht, 2. aprill 2012.
4. ↑  Koks, Berit. Lutsu huumoripreemia väljaandmisel on pikad traditsioonid. Vooremaa, 11. aprill 2015.
5. ↑  Koks, Berit. Lutsu huumoripreemia väljaandmisel on pikad traditsioonid. Vooremaa, 11. aprill 2015.
6. ↑  Koks, Berit. Lutsu huumoripreemia väljaandmisel on pikad traditsioonid. Vooremaa, 11. aprill 2015.
7. ↑  Kes võiks saada Lutsu huumoripreemia? Sirp, 9. jaanuar 2019.

Välislingid
-----------

* Oskar Lutsu huumoripreemia